Ses dood toe bakkie, bus botsFoto: Verskaf Ses mense is dood nadat ŉ bakkie en ŉ bus Maandagaand op die N4 naby Belfast in Mpumalanga reg van voor gebots het. Joseph Mabuza, woordvoerder van die LUR vir gemeenskapsveiligheid, het gesê swaar reënval het vermoedelik veroorsaak dat die bakkiebestuurder beheer oor die voertuig verloor het wat tot die botsing gelei het. “Die bus was van Mosambiek op pad en het 40 passasiers aan boord gehad. Die bakkie het in die teenoorgestelde rigting tussen Nelspruit en Middelburg gery,” het Mabuza gesê. “Ses insittendes van die bakkie is in die botsing dood terwyl die busbestuurder ernstige beserings opgedoen het. Twee passasiers van die bus het geringe beserings opgedoen.” Mabuza het gesê die bakkie het ŉ Gauteng-nommerplaat, maar die oorledenes se identiteit is nog nie bekendgemaak nie. ŉ Ondersoek na die ongeluk is reeds aan die gang.